Tørken i Danmark er nu så slem, at der kommer afbrændingsforbud i hele landet. Nordjylland er ellers gået fri indtil nu.

Fra onsdag middag behøver du ikke længere tjekke listerne hos Beredskabet for at finde ud af, om du må tænde bål i din kommune. Det må du nemlig ikke længere nogen steder. Danske Beredskaber oplyser , at afbrændingsforbuddet udvises til at dække hele landet. - Det er så vidt vi ved første gang, det nogensinde er sket i Danmark. Den eneste gang i nyere tid, vi har haft en lignende tørke, var tilbage i 1992. Dengang var der også afbrændingsforbud mange steder. Men dengang var der mange flere kommuner og mange flere lokale myndigheder, så vi har ikke overblik over, om forbuddet dengang var landsdækkende, fortæller  sekretariatschef i Danske Beredskaber Bjarne Nigaard. Forbuddet har i længere tid været i effekt i dele af landet. Især i Midt- og Østjylland, på Fyn, det østlige Sjælland og Bornholm har det længe været meget tørt, men hidtil har forholdene i særligt Nordjylland og på Vestsjælland ikke været lige så kritiske. Men det er altså slut nu.